መንግስት የአገሪቱን ህዳሴ ለማስቀጠል ህብረተሰቡ ከመቼውም ጊዜ በላይ ከጎኑ እንዲሰለፍ ጥሪ አቀረበ
መንግስት የአገሪቱን ህዳሴ ለማስቀጠል በሚያደርገው ሂደት ህብረተሰቡ ከመቼውም ጊዜ በላይ ከጎኑ እንዲሰለፍ ጥሪ አቀረበ።የመንግስት ኮሚኒኬሽን ጉዳዮች ጽህፈት ቤት ለኢትዮጵያ ዜና አገልግሎት በላከው ሳምንታዊ የመንግስት አቋም መግለጫ ከመቼውም ጊዜ በላቀ ተነሳሽነት እጅ ለእጅ ተያይዞ የፀረ ድህነት ትግሉን ማጠናከር እንደሚያስፈልግ አስታውቋል።መንግስት ከቅርብ ጊዜ ወዲህ ያጋጠሙ ችግሮችን ለመፍታትና የህዝቡን ተጠቃሚነት ለማረጋገጥ የተለያዩ እርምጃዎችን እየወሰደ እንደሚገኝና በዚህ መሰረትም መሪው ድርጅት ረዘም ያለ ጊዜ ወስዶ ራሱን ሲያጠራ መቆየቱን ነው መግለጫው ያተተው።በዚህ መሰረትም ድርጅቱ ፍፁም ዴሞክራሲያዊ በሆነ መንገድ ዕድገቱን ያስቀጥላል ብሎ ያመነበትን መሪ መምረጡንና በቀጣይም ህገ መንግስቱ በሚፈቅደው መሰረት ጠቅላይ ሚኒስትር ሆነው እንደሚሾሙ ገልጿል።መንግስት እያካሄደ ያለው የተሃድሶ እንቅስቃሴ ከፍተኛ አገራዊ ፋይዳ ያለው መሆኑን ህብረተሰቡ በመገንዘብ የአዲሱ አመራር ውጤታማነት የሚረጋገጠው ግን በህዝቦች ንቁ ተሳትፎ በመሆኑ ህብረተሰቡ ከመንግስት ጎን እንዲሰለፍ ጠይቋል።የልማት፣ የዴሞክራሲ፣የመልካም አስተዳደርና የፍትሐዊ ተጠቃሚነት ጥያቄዎች ሊመለሱ የሚችሉት በሰላማዊ መንገድ ብቻ መሆኑን ወጣቶች በመገንዘብ ለሰላም መስፈን ግንባር ቀደም እና ዘብ ሆነው እንዲሰሩ መንግስት ጥሪውን አቅርቧል።የአገሪቱ ህዝቦች ድህነትን ለማሸነፍ ያሳዩትን ቁርጠኝነት አጠናክረው በመቀጠል በለውጥ ውስጥ ከሚገኘው ከመንግስት ጎን ተሰልፈው ዕድገቱን ለማስቀጠል ከመቼውም ጊዜ በላይ እርብርብ ማድረግ እንደሚገባቸው ጥሪውን አስተላልፏል።አሁን አገሪቱ የምትገኝበት ጊዜ ከመቼውም ጊዜ በላቀ ተነሳሽነት እጅ ለእጅ ተያይዞ የአገሪቱን ህዳሴ ወደፊት ለማስቀጠል ወሳኝ ምዕራፍ ላይ በመሆኑ ህብረተሰቡ ይሄንኑ በመገንዘብ የፀረ ድህነት ትግሉን እንዲያፋፍም መንግስት ጥሪውን አቅርቧል። 